नेपाल प्रज्ञा प्रतिष्ठान (तत्कालीन नेपाल राजकीय प्रज्ञा प्रतिष्ठान)ले हरेक वर्ष २ असारमा राष्ट्रिय कविता महोत्सव आयोजना गर्दै आएको छ । विगतमा राजा कुलपति हुने यस निकायले गर्ने कविता महोत्सवमा पनि दरबारबाटै कविताको शीर्षक दिइन्थ्यो । देशभरका कविबाट प्राप्त कवितामध्ये ‘उत्कृष्ट’ (सिर्जनाको ‘उत्कृष्टता’बारे व्यक्तिपिच्छे धारणा हुन सक्छन्)लाई प्रथम, द्वितीय र तृतीय घोषित गर्ने परम्परा अद्यापि कायम छ ।
